ET Euroopa Liidu Teataja C 79/11

NÕUKOGU ARVAMUS

18. jaanuar 2005,

Madalmaade ajakohastatud lähenemisprogrammi 2004—2007 kohta

(2005/C 79/06)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 7. juuli 1997. aasta määrust (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta, (1) eriti selle artikli 5 lõiget 3,

võttes arvesse komisjoni soovitust,

pärast konsulteerimist majandus- ja sotsiaalkomiteega,

ON ESITANUD KÄESOLEVA ARVAMUSE:

18. jaanuaril 2005 kontrollis nõukogu Madalmaade ajakohastatud lähenemisprogrammi, mis hõlmab ajavahemikku 2004—2007. Programm vastab andmenõuetele, mis on esitatud muudetud tegevusjuhendis stabiilsus- ja lähenemisprogrammide sisu ja vormi kohta.

Programmi aluseks olevas makromajanduslikus stsenaariumis kavandatakse SKT reaalkasvu suurenemist 1 %lt 2004. aastal 1,5 %ni 2005. aastal ja keskmiselt 2,5 %ni ülejäänud programmiperioodi jooksul. See stsenaarium on üldjoontes tõenäoline, kuigi prognoositakse, et programmi kahel viimasel aastal on kasv potentsiaalsest kasvust suurem. Programmi inflatsiooniprognoos tundub olevat realistlik.

Nõukogu tegi 2. juunil 2004. aastal otsuse, et Madalmaadel on ülemäärane eelarvepuudujääk, ning soovitas selle parandada 2005. aastaks. Programmi eelarvestrateegia esmane eesmärk kooskõlas käesoleva soovitusega on viia valitsemissektori puudujääk 2005. aastaks alla asutamislepingus sätestatud kontrollväärtuse 3 % SKTst. Selleks hõlmab programm stabiliseerimismeetmete kava, mille raskuspunkt on 2004. ja 2005. aastal. Eelarvestrateegia hõlmab reaalkulutuste ülemmäärasid kulude kasvu piiramiseks ja pikaajalist riigi rahanduse jätkusuutlikkuse saavutamise eemärki. Samas jätkuvad märkimisväärsed riiklikud investeeringud, mille tulemusel on keskmine riiklike investeeringute määr programmiperioodi jooksul pisut üle 3 % SKTst võrreldes ELi 2004. aasta keskmisega 2,4 % SKTst. Eelmise ajakohastamisega võrreldes on praeguses ajakohastamises esitatud eelarve puudujäägi profiil ebasoodsate makromajanduslike arengute taustal ebasoodsam.

Programmi eelarveprognooside riskid tunduvad olevat tasakaalustatud. Eelkõige neutraliseerivad makromajanduslikust stsenaariumist tulenevaid riske ja valitsuse ja tööturu osapoolte vahel 5. novembril 2004 saavutatud kokkuleppega seotud eelarvekulusid kõrge naftahinna positiivne mõju maagaasi müügituludele ja elavnenud majandustegevusest saadava maksumäära ettevaatlikud prognoosid. Seda riskianalüüsi arvestades tunduvad programmi eelarvealased põhimõtted piisavad, et viia puudujääk 2005. aastaks alla 3 % SKTst, kuid ei tundu tagavat piisavat varu 3 % puudujäägiläve rikkumise eest olukorras, kus järgnevatel aastatel on normaalsed makromajanduslikud kõikumised. Samuti ei suuda need tagada stabiilsuse ja kasvu pakti keskpika perioodi eesmärgiks oleva tasakaalulähedase eelarveseisundi saavutamist programmiperioodi jooksul.

Eeldatav võla suhe on 2004. aastal jõudnud 56,3 %ni SKTsse, mis on alla asutamislepingus sätestatud kontrollväärtuse 60 % SKTst. Programmis prognoositakse, et võla suhe suureneb programmiperioodi jooksul kahe protsendi võrra.

Programmis kirjeldatud eelarvestrateegia kohaselt tunduvad Madalmaad olevat suhteliselt soodsas olukorras seoses riigi rahanduse pikaajalise jätkusuutlikkusega, vaatamata vananeva elanikkonnaga seotud suurele eelarvekulude prognoosile. Ülalpeetavate eakate inimeste määra eeldatavat suurenemist ja tasakaalulähedase või ülejäägis oleva eelarveseisundi saavutamiseni viiva keskpika perioodi eelarve edasise stabiliseerimise puudumist silmas pidades, vähendaksid vananemisega seotud kuluste suundumusi muutvad ja tööturu osakaalu tõstvad reformid jätkusuutlikkuse riske pikemas plaanis.

Programmis esitatud majanduspoliitika vastab osaliselt riigi majanduspoliitika üldsuunistele riigi rahanduse valdkonnas. Kulude ülemmäärasid sisaldavast eelarveraamistikust peetakse kinni ja eelarve kohandamine ülemäärase puudujäägi parandamiseks on hästi edenenud. Põhipuudujäägi kavandatud vähenemine 2006. ja eelkõige 2007. aastal on siiski üsna aeglane ja tsükliliselt kohandatud tasakaal ei liigu keskpika perioodi eesmärgi suunas, milleks on tasakaalulähedase eelarve saavutamine pärast 2005. aastat.

Eespool toodud hinnangut silmas pidades soovitatakse Madalmaadel tagada, et puudujääk viidaks 2005. aastaks alla 3 % SKTst, ja võtta protsüklilisuse riski ja vananevast rahvastikust tulenevaid väljakutseid silmas pidades vajalikke meetmeid tasakaalulähedase eelarve saavutamiseks pärast seda.

Tähtsamate makromajanduslike ja eelarveliste prognooside võrdlus

2004 2005 2006 2007 Reaalne SKT (muutus, %) SP nov 2004 1,25 1,5 2,5 2,5 KOM sügis 2004 1,4 1,7 2,4 e.k. SP okt 2003 1 2,5 2,5 2,5 THHI inflatsioon (%) SP nov 2004 1,25 1,25 1,5 1,5 KOM sügis 2004 1,2 1,3 1,4 e.k. SP okt 2003 1,5 1,5 1,5 1,5 Valitsemissektori eelarve tasakaal (% SKTst) SP nov 2004 – 3,0 – 2,6 – 2,1 – 1,9 KOM sügis 2004 – 2,9 – 2,4 – 2,1 e.k. SP okt 2003 – 2,3 – 1,6 – 0,9 – 0,6 Eelarve esmane tasakaal (% SKTst) SP nov 2004 – 0,1 0,3 0,7 0,8 KOM sügis 2004 0,0 0,5 0,9 e.k. SP okt 2003 0,6 1,2 1,8 2,1 Tsükliliselt kohandatud tasakaal (% SKTst) SP nov 2004 (2) – 1,6 – 1,2 – 1,2 – 1,3 KOM sügis 2004 – 1,4 – 1,0 – 1,0 e.k. SP okt 2003 (3) – 0,7 – 0,3 – 0,2 – 0,2 valitsemissektori koguvõlg (% SKTst) SP nov 2004 56,3 58,1 58,6 58,3 KOM 55,7 58 58,4 e.k. SP okt 2003 54,5 53,7 53,0 52,2 Allikad: Stabiilsusprogramm (SP); komisjoni talituste koostatud majandusprognoosid (KOM); komisjoni talituste arvutused. Ajakohastatud programmi prognoosi kasvumäärad on ümardatud lähima protsendi veerandosani.

(1) EÜT L 209, 2.8.1997, lk 1

(2) Komisjoni talituste arvutused programmis sisalduva teabe alusel.

(3) Komisjoni talituste arvutustes kohaldatakse programmis sisalduva teabe suhtes ühiselt kokkulepitud metoodikat.

Allikad:

Stabiilsusprogramm (SP); komisjoni talituste koostatud majandusprognoosid (KOM); komisjoni talituste arvutused. Ajakohastatud programmi prognoosi kasvumäärad on ümardatud lähima protsendi veerandosani.